Valtiovarainministeriön sähköpostiin kilahtaa tänä iltana paimenkirje EU-komissiolta.

Ylen EU-lähteistä saaman tiedon mukaan mukaan kirjeellä varoitetaan jäsenmaita, joissa julkisen talouden alijäämä tai velka rikkovat EU-kriteereitä kevään aikana. Ennusteiden mukaan näin käy esimerkiksi Suomessa, jos hallitus ei tee asioille jotain.

Paimenkirje ei tule yllätyksenä Suomelle, sillä Suomen velan tiedetään rikkovan EU:n kasvu- ja vakaussopimuksen raja-arvoja. Paimenkirje on epävirallinen varoitus, joita komissio lähettää jäsenmaille harvoin. Jos nyt paimenkirjeet saavat maat eivät vieläkään ryhdy toimiin, komissio alkaa ohjata maita tiukemmin keväällä.

Mutta ongelmana ei ole vain velka. Ylen tietojen mukaan Suomea varoitetaan kirjeessä monesta asiasta: Velka on jo ylittänyt raja-arvon. Julkisen talouden vaje on korkea, raja-arvon tuntumassa. EU-komissio on jo pidempään huomautellut Suomea, että talouden rakenteita olisi syytä korjata. Komission mielestä Suomi ei ole toteuttanut komissio suosituksia.

EU-komissio ihmettelee Suomen hallituksen vatulointia

Ylen lähteiden mukaan EU-komissiossa on ihmetelty, miksi Suomessa ei talouden korjaamiseksi näytä tapahtuvan oikein mitään.

Niin edelliset hallitukset kuin nykyinenkin hallitus ovat tehneet paljon suunnitelmia, jotka eivät kuitenkaan ole konkretisoituneet taloutta korjaaviksi päätöksiksi. Komissio mainitsee helmikuussa julkaistussa maaraportissaan (siirryt toiseen palveluun) muun muassa sote-uudistuksen, jota ei ole saatu valmiiksi.

Ongelmia ovat myös kilpailun puute, kotitalouksien velka ja työttömyyden kasvu.

EU-lähteet arvioivat Ylelle, että Suomea on kohdeltu helläkätisemmin kuin suuria jäsenmaita, mutta nyt kärsivällisyys alkaa loppua.

Velka rikkoo raja-arvon ja kasvaa vauhdilla

Runsas kuukausi sitten EU-komissio julkisti talousennusteen (siirryt toiseen palveluun), jossa Suomen julkisen velan ennakoitiin kasvavan tänä vuonna 65 prosenttiin bruttokansantuotteesta, viime vuonna se oli 62,7 prosenttia. EU:n kriteerien mukaan sen pitäisi olla alle 60 prosenttia.

Budjettivaje suhteessa bkt:hen alenee. Viime vuonna luku oli 3,2 ja tälle vuodelle ennuste on 2,8. EU:n. Raja-arvo on kolme prosenttia bkt:sta.

Suomen budjettivaje on suurempi kuin euromaiden (siirryt toiseen palveluun) keskimäärin (ennuste 1,9 %) mutta velka tuntuvasti alemmalla tasolla kuin euroalueen keskiarvo (92,7 %). Tosin koko euroalueen velka alenee mutta Suomen kasvaa.

Postia tulee myös Espanjalle, Italialle, Romanialle, Kroatialle ja Belgialle, tietää Euractiv-lehti. Suomessa kirjeen lähettämisestä kertoi ensimmäisenä Helsingin Sanomat.